b"\n_START_ARTICLE_\nOptimot\n_START_SECTION_\nHist\xc3\xb2ria\n_START_PARAGRAPH_\nFins al 2007 el Consorci per a la Normalitzaci\xc3\xb3 Ling\xc3\xbc\xc3\xadstica, el Centre de Terminologia TERMCAT, l\xe2\x80\x99Institut d\xe2\x80\x99Estudis Catalans i la Direcci\xc3\xb3 General de Pol\xc3\xadtica Ling\xc3\xbc\xc3\xadstica es distribu\xc3\xafen l\xe2\x80\x99atenci\xc3\xb3 de consultes ling\xc3\xbc\xc3\xadstiques de la poblaci\xc3\xb3 en general, les empreses i entitats, i els professionals del m\xc3\xb3n de la llengua. Amb la finalitat de resoldre aquesta descentralitzaci\xc3\xb3 de l\xe2\x80\x99atenci\xc3\xb3 de consultes ling\xc3\xbc\xc3\xadstiques i d\xe2\x80\x99oferir un servei unificat, es va decidir posar en funcionament l\xe2\x80\x99Optimot. L'octubre del 2007 va comen\xc3\xa7ar a funcionar el cercador i el febrer del 2008, el servei d'atenci\xc3\xb3 personalitzada. Els objectius principals eren millorar la qualitat en l\xe2\x80\x99atenci\xc3\xb3 de consultes ling\xc3\xbc\xc3\xadstiques mitjan\xc3\xa7ant la unificaci\xc3\xb3 de criteris, i fomentar l\xe2\x80\x99autonomia ling\xc3\xbc\xc3\xadstica.\n_START_SECTION_\nServei d'atenci\xc3\xb3 personalitzada\n_START_PARAGRAPH_\nSi no s\xe2\x80\x99ha pogut resoldre el dubte ling\xc3\xbc\xc3\xadstic amb el cercador, es pot fer la consulta al servei d\xe2\x80\x99atenci\xc3\xb3 personalitzada. Per accedir-hi, s\xe2\x80\x99ha de clicar a l\xe2\x80\x99enlla\xc3\xa7 Atenci\xc3\xb3 personalitzada i donar-se d\xe2\x80\x99alta per mitj\xc3\xa0 d\xe2\x80\x99un formulari. Un cop fet el registre, es poden enviar consultes per escrit i rebre-hi les respostes._NEWLINE_El servei d\xe2\x80\x99atenci\xc3\xb3 personalitzada el presta un equip de professionals ling\xc3\xbc\xc3\xadstics, i resol dubtes concrets d\xe2\x80\x99\xc3\xbas i normativa de la llengua catalana. La correcci\xc3\xb3 i la traducci\xc3\xb3 de textos no s\xc3\xb3n objecte del servei. Tampoc no ho \xc3\xa9s la recomanaci\xc3\xb3 de bibliografia ni la recerca ling\xc3\xbc\xc3\xadstica. Si l\xe2\x80\x99equip de professionals no pot resoldre una consulta, l\xe2\x80\x99envia a l\xe2\x80\x99organisme competent: l\xe2\x80\x99Institut d\xe2\x80\x99Estudis Catalans, el TERMCAT o la Direcci\xc3\xb3 General de Pol\xc3\xadtica Ling\xc3\xbc\xc3\xadstica. Finalment, si no es t\xc3\xa9 acc\xc3\xa9s a Internet, es pot fer la consulta per tel\xc3\xa8fon."